钦定古今图书集成/明伦汇编/官常典/第272卷 > 党怀英
## 钦定古今图书集成/明伦汇编/官常典/第272卷 > 党怀英

按《金史》本传：“怀英字世杰，故宋太尉进十一代孙，冯
翊人。父纯睦，泰安军录事参军，卒官，妻子不能归，因
家焉。应举不得意，遂脱略世务，放浪山水间，箪瓢屡
空，晏如也。大定十年，中进士第，调莒州军事判官，累
除汝阴县尹，国史院编修官，应奉翰林文字、翰林待
制兼同修国史。怀英能属文，工篆籀，当时称为第一”，
学者宗之。大定二十九年，与凤翔府治中郝俣充《辽
史》刊修官，应奉翰林文字移剌益、赵沨等七人为编
修官，凡民间辽时碑铭、墓志及诸家文集，或记忆辽
旧事，悉上送官。是时，章宗初即位，好尚文辞，旁求文
学之士，以备侍从，谓宰臣曰：“翰林阙人，如之何？”张汝
霖奏曰：“郝俣能属文，宦业亦佳。”上曰：“近日制诏，惟党
怀英最善。”移剌履进曰：“进士擢第后，止习吏事，更不
复读书，近日始知为学矣。”上曰：“今时进士甚灭裂，《唐
书》中事亦多不知，朕殊不喜。”上谓宰臣曰：“郝俣赋诗
颇佳，旧时刘迎能之，李晏不及也。”明昌元年，怀英再
迁国子祭酒。二年，迁侍讲学士。明年，议开边旁濠堑，
怀英等十六人请罢其役，诏从之。迁翰林学士。六年，
有事于南郊，摄中书侍郎，读祝册，上曰：“读册至朕，名
声微下，虽曰尊君，然在郊庙，礼非所宜，当平读之。”承
安二年，乞致仕，改泰宁军节度使。明年，召为翰林学
士承旨。泰和元年，增修《辽史》编修官三员，诏分纪、志、
列传刊修官，有改除者以书自随。久之，致仕。大定三
年卒，年七十八。谥文献。怀英致仕后，章宗诏直学士
陈大任继成《辽史》云。